**NACRT**

**ZAKON**

**O IZMJENAMA I DOPUNAMA KRIVIČNOG ZAKONIKA CRNE GORE**

**Član 1**

U Krivičnom zakoniku Crne Gore ("Službeni list RCG", br. 70/03 i 47/06 i "Službeni list CG", br. 40/08, 25/10, 32/11, 40/13, 14/15, 42/15, 44/17, 49/18, 3/20, 144/21, 145/21 i 110/23) u članu 129 poslije stava 1 dodaje se novi stav koji glasi:

„Krivično gonjenje i izvršenje kazne ne zastarijevaju za krivična djela protiv polne slobode iz čl. 210, 211, 211a, 211b i 211c učinjena na štetu djeteta“.

**Član 2**

U članu 244a poslije riječi „takmičenja" dodaju se riječi: "ili nekog njegovog dijela".

**Član 3**

U članu 268 stav 2 riječi: „kazniće se izvršilac“ zamjenjuju se riječju „kazniće se učinilac“.

**Član 4**

U članu 339 stav 1 riječ „laka“ zamjenjuje se riječju: „teška“ a riječi: „tri hiljade eura“ zamjenjuju se riječima: „pet hiljada eura“.

**Član 5**

U članu 449 stav 1 riječi: „i 449“ zamjenjuju se riječima: „,449 i 449b.“.

**Član 6**

Ovaj zakon stupa na snagu osmog dana od dana objavljivanja u „Službenom listu Crne Gore".

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Krivičnog zakonika Crne Gore sadržan je u odredbi člana 16 stav 5 Ustava Crne Gore kojim je propisano da se zakonom u skladu sa Ustavom uređuju i druga pitanja od interesa za Crnu Goru.

**II. RAZLOZI ZA DONOŠENJE ZAKONA**

Potreba donošenja Nacrta zakona o izmjenama i dopunama Krivičnog zakonika Crne Gore, zasnovana je na više razloga. Naime, ovim Nacrtom zakona će se izvršiti usklađivanje sa preporukama Komiteta Savjeta Evrope za evaluaciju primjene mjera za sprečavanje pranja novca i finansiranja terorizma - Manival (MONEYVAL), koje su od posebnog značaja za usklađenost nacionalnog okvira po pitanju Direktiva EU i standarda Savjeta Evrope u dijelu definicija i obilježja krivičnih djela iz oblasti pranja novca i finasiranje terorizma.

Ministarstvo pravde kontinuirano prati implementaciju Krivičnog zakonika Crne Gore, prati potrebe društvenog ambijenta i uvažava inicijative i predloge za izmjenu koji pristižu na njegovu adresu. Posebna pažnja posvećuje se unapređenju krivičnog zakonodavstva u dijelu njegove harmonizacije sa relevantnim evropskim i međunarodnim standardima. Predstavnici Ministarstva pravde su članovi većeg broja komiteta SE i UN-a koji se bave krivičnim pravosuđem, i na taj način direktno učestvuju u radu samih komiteta i odbrani izvještaja o ostvarenom napretku Crne Gore u ovoj oblasti.

**III.USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Ovim zakonom se ne dira u osnovni koncept Krivičnog zakonika Crne Gore koji je već usklađen sa relevantnim međunarodnim dokumentima.

Nema propisa Evropske unije s kojima je trebalo izvršiti usaglašavanje ovog Zakona.

**IV. OBJAŠNJENJE OSNOVNIH PRAVNIH INSTITUTA**

Članom 1 Nacrta zakona postojeća zakonska odredba člana 129 dopunjena je novim stavom, a imajući u vidu sljedeće. Naime, Crna Gore je ratifikovala 25.11.2010. godine, Konvenciju Savjeta Evrope o zaštiti djece od seksualnog iskorišćavanja i seksualnog zlostavljanja (Lanzarot Konvencija) koja, shodno članu 33, propisuje obavezu svake države članice da preduzme sve neophodne, zakonodavne ili druge mjere, kako bi obezbijedila da zastarijevanje za otpočinjanje postupaka koji se odnose na određena krivična djela ne nastupi tokom perioda dovoljno dugog, da se tokom njega omogući djelotvorno otpočinjanje postupaka, i to nakon što je žrtva postala punoljetna i u skladu sa težinom djela o kojem je riječ. Ova odredba posebno ukazuje na krivična djela koja se odnose na seksualno zlostavljanje, krivična djela u vezi sa dječijom prostitucijom, i krivična djela u vezi sa dječijom pornografijom. S tim u vezi, imajući u vidu da se pomenuto odnosi na krivična djela protiv polne slobode iz čl. 210, 211, 211a, 211b, 211c, te činjenicu da se radi o specifičnim krivičnim djelima u kojima žrtvama treba obezbijediti posebnu zaštitu i mogućnost da mogu očekivati procesuiranje učinilaca u bilo kom trenutku, nezavisno od opštih rokova zastare, i nezavisno od okolnosti što zastarijevanje krivičnog gonjenja za djela učinjena na štetu djeteta ne teče dok dijete ne navrši 18 godina života, a zbog okolnosti da ovakva djela posebno pogađaju djecu kao žrtve, čini potrebnim propisati nezastarivost za secifična krivična djela protiv polne slobode učinjena na štetu djeteta.

Članom 2 Nacrta zakona postojeća zakonska odredba člana 244a stav 1 Krivičnog zakonika Crne Gore je nepotpuna iz razloga što ne obuhvata sve situacije koje se dešavaju u praksi, jer je moguće da se učinici ovog krivičnog djela ne dogovaraju samo o ishodu takmičenja već i o ishodu određenih djelova takmičenja. Od vremena uvođenja ovog krivičnog djela u Krivičnog zakonika Crne Gore, u velikoj mjeri se promijenila ponuda igara na koje se moguće kladiti u kladionicama, pa se sada u ponudi istih nalaze i igre kao npr.: broj faulova, broj kornera, broj žutih kartona, broj crvenih kartona, početni udarac na meču, broj poena, broj skokova i dr., u vezi sa kojima može doći do dogovaranja, a radi pribavljanja imovinske koristi, pri čemu se ovako dogovaranje nije moglo podvesti pod trenutni zakonski opis “ishod sportskog ili drugog takmičenja”.

Članom 3 Nacrta zakona izvršeno je usklađivanje sa preporukom 3.1. Komiteta Savjeta Evrope za evaluaciju primjene mjera za sprečavanje pranja novca i finansiranja terorizma - Manival (MONEYVAL), a koja se odnosi na to da krivično djelo Pranje novca (PN) treba da bude kriminalizovano u skladu sa Bečkom konvencijom i Konvencijom iz Palerma (vidjeti Član 3(1)(b)&(c) Bečke konvencije i Član 6(1) Konvencije iz Palerma). Naime, izmjenom stava 2 člana 268 Pranje novca na ovaj način će obuhvatili i radnju pomaganja „svakom licu“ koje je umiješano u izvršenje predikatnog krivičnog djela, a u cilju sprječavanja izbjegavanja njegove odgovornosti za učinjeno krivično djelo.

Članom 4 Nacrta zakona izvršena je izmjena člana 339 Krivičnog zakonika Crne Gore, na način što je propisano da je za postojanje ovog oblika krivičnog djela neophodno da se ostvari i objektivni uslov kažnjivosti, odnosno nastupanje teške tjelesne povrede ili prouzrokovanje imovinske štete koja prelazi iznos od pet hiljada eura.

Članom 5 Nacrta zakona izvršeno je usklađivanje sa preporukom 5.2. Komiteta Savjeta Evrope za evaluaciju primjene mjera za sprečavanje pranja novca i finansiranja terorizma - Manival (MONEYVAL), a koja se odnosi na krivično djelo Finansiranje terorizma kojim bi trebalo da se obuhvate finansiranje putovanja fizičkih lica koja putuju u državu koja nije država njihovog prebivališta ili državljanstva, u svrhu izvršenja, planiranja ili pripreme za, ili učešća u, terorističkim aktima ili pružanja ili pohađanja obuke za izvršenje terorističkog akta. Iako na prvi pogled izgleda kao tehnička dopuna ovog člana, suštinski mijenja stav 1 ovog člana. Naime, ovom izmjenom inkriminisane su pripremne radnje za izvrsenje krivičnih djela iz čl. 164, 337, 340, 341, 342, 343, 447, 447a, 447b, 447c, 447d, 448, 449 i 449b ovog zakonika.

Članom 6 Nacrta zakona propisano je da zakon stupa na snagu osmog dana od dana objavljivanja u „Službenom listu Crne Gore".

**V. SREDSTVA POTREBNA ZA SPROVOĐENJE OVOG ZAKONA**

Za sprovođenje ovog zakona nije potrebno obezbjediti dodatna sredstva u budžetu Crne Gore.

**PREGLED ODREDBI KRIVIČNOG ZAKONIKA CRNE GORE**

**KOJE SE MIJENJAJU**

**Nezastarivost krivičnog gonjenja i izvršenja kazne**

**Član 129 ﻿**

Krivično gonjenje i izvršenje kazne ne zastarijevaju za krivična djela predviđena u članu 167, čl. 264 do 276c, 401, 401a, 422 do 424 i 426 do 431 ovog zakonika, kao ni za krivična djela za koja po potvrđenim međunarodnim ugovorima zastarjelost ne može da nastupi.

**Dogovaranje ishoda takmičenja**

**Član 244a**

(1) Ko dogovori ishod sportskog ili drugog takmičenja u namjeri da sebi ili drugom pribavi korist,

kazniće se zatvorom do tri godine.

(2) Ako je izvršenjem djela iz stava 1 ovog člana pribavljena imovinska korist čija vrijednost prelazi iznos od deset hiljada eura,

učinilac će se kazniti zatvorom od šest mjeseci do pet godina.

(3) Ako je izvršenjem djela iz stava 1 ovog člana pribavljena imovinska korist čija vrijednost prelazi iznos od četrdeset hiljada eura,

učinilac će se kazniti zatvorom od jedne do deset godina.

(4) Za pokušaj djela iz stava 1 ovog člana kazniće se.

**Pranje novca**

**Član 268 ﻿**

(1) Ko izvrši konverziju ili prenos novca ili druge imovine sa znanjem da su pribavljeni kriminalnom djelatnošću, u namjeri da se prikrije ili lažno prikaže porijeklo novca ili druge imovine, ili ko stekne, drži ili koristi novac ili drugu imovinu sa znanjem u trenutku prijema da potiču od vršenja kriminalne djelatnosti, ili ko prikrije ili lažno prikaže činjenice o prirodi, porijeklu, mjestu deponovanja, kretanja, raspolaganja ili vlasništva novca ili druge imovine za koje zna da su pribavljeni kriminalnom djelatnošću,

kazniće se zatvorom od šest mjeseci do pet godina.

(2) Kaznom iz stava 1 ovog člana kazniće se izvršilac djela iz stava 1 ovog člana koji je i izvršilac ili saučesnik u krivičnom djelu kojim je pribavljen novac ili imovina iz stava 1 ovog člana ili ko pomogne izvršiocu radi izbjegavanja njegove odgovornosti za učinjeno djelo, ili u istom cilju preduzme radnje radi prikrivanja porijekla novca ili imovine iz stava 1 ovog člana.

(3) Ako iznos novca ili vrijednost imovine iz st. 1 i 2 ovog člana prelaze četrdeset hiljada eura,

učinilac će se kazniti zatvorom od jedne do deset godina

(4) Ako djelo iz st. 1 i 2 ovog člana izvrši više lica koja su se udružila za vršenje takvih djela,

kazniće se zatvorom od tri do dvanaest godina.

(5) Ko učini djelo iz st. 1 i 2 ovog člana, a mogao je i bio dužan da zna da novac ili imovina predstavljaju prihod pribavljen kriminalnom djelatnošću,

kazniće se zatvorom do tri godine

(6) Za djela iz st. 1, 2, 3 i 5 ovog člana, kazniće se propisanom kaznom i odgovorno lice u pravnom licu, ako je znalo, odnosno moglo i bilo dužno da zna da su novac ili druga imovina pribavljeni kriminalnom djelatnošću.

(7) Novac i imovina iz st. 1, 2 i 3 ovog člana oduzeće se.

(8) Imovina, u smislu ovog člana, podrazumijeva imovinska prava bilo koje vrste, nezavisno od toga da li se odnose na dobra materijalne ili nematerijalne prirode, pokretne ili nepokretne stvari, hartije od vrijednosti i druge isprave kojima se dokazuju imovinska prava, kao i digitalnu imovinu.

**Ugrožavanje javnog saobraćaja**

**Član 339**

(1) Učesnik u saobraćaju na putevima koji se ne pridržava saobraćajnih propisa i time tako ugrozi saobraćaj da dovede u opasnost život ili tijelo ljudi ili imovinu čija vrijednost prelazi iznos od dvadeset hiljada eura, pa usljed toga kod drugog nastupi laka tjelesna povreda ili drugom prouzrokuje imovinsku štetu koja prelazi iznos od tri hiljade eura,

kazniće se zatvorom do tri godine.

(2) Ko se ne pridržava saobraćajnih propisa i time ugrozi željeznički, brodski, autobuski saobraćaj ili saobraćaj žičarom tako da dovede u opasnost život ili tijelo ljudi ili imovinu čija vrijednost prelazi iznos od dvadeset hiljada eura,

kazniće se zatvorom od šest mjeseci do šest godina.

(3) Ako je djelo iz st. 1 i 2 ovog člana učinjeno iz nehata,

učinilac će se kazniti novčanom kaznom ili zatvorom do jedne godine.

**Finansiranje terorizma**

**Član 449 ﻿**

(1) Ko na bilo koji način obezbjeđuje ili prikuplja sredstva s ciljem da se ona koriste ili sa znanjem da će se koristiti u cjelosti ili djelimično za finansiranje vršenja krivičnih djela iz čl. 164, 337, 340, 341, 342, 343, 447, 447a, 447b, 447c, 447d, 448 i 449 ovog zakonika ili za finansiranje organizacija koje za cilj imaju vršenje tih djela ili pripadnika tih organizacija ili pojedinca koji za cilj ima vršenje tih djela,

kazniće se zatvorom od jedne do deset godina.

(2) Sredstvima iz stava 1 ovog člana smatraju se sva sredstva, materijalna ili nematerijalna, pokretna ili nepokretna, bez obzira na način sticanja i formu dokumenta ili isprave, uključujući elektronsku ili digitalnu, kojima se dokazuje svojina ili interes u odnosu na ta sredstva, uključujući bankarske kredite, putne čekove, novčane naloge, hartije od vrijednosti, akreditive i druga sredstva."

(3) Sredstva iz stava 1 ovog člana oduzeće se.